CELEX: 62019CJ0941
Language: mt
Date: 2021-03-10 00:00:00
Title: Sentenza tal-Qorti tal-Ġustizzja (Id-Disa’ Awla) tal-10 ta’ Marzu 2021.#Samohýl group a.s. vs Generální ředitelství cel.#Talba għal deċiżjoni preliminari, imressqa mill-Krajský soud v Ostravě.#Rinviju għal deċiżjoni preliminari – Tariffa Doganali Komuni – Klassifikazzjoni tariffarja – Nomenklatura Magħquda – Intestaturi tariffarji 3004 u 3808 – Interpretazzjoni – Regolament (KE) Nru 455/2007 – Soluzzjoni spot-on għall-qtates kontra l-infestazzjonijiet tal-bergħud u tal-qurdien – Effetti terapewtiċi jew profilattiċi.#Kawża C-941/19.

SENTENZA TAL-QORTI TAL-ĠUSTIZZJA (Id-Disa’ Awla)
   10 ta’ Marzu 2021 (
         *1
      )
   “Rinviju għal deċiżjoni preliminari – Tariffa Doganali Komuni – Klassifikazzjoni tariffarja – Nomenklatura Magħquda – Intestaturi tariffarji 3004 u 3808 – Interpretazzjoni – Regolament (KE) Nru 455/2007 – Soluzzjoni spot-on għall-qtates kontra l-infestazzjonijiet tal-bergħud u tal-qurdien – Effetti terapewtiċi jew profilattiċi”
   Fil-Kawża C‑941/19,
   li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Krajský soud v Ostravě (il-Qorti Reġjonali ta’ Ostrava, ir-Repubblika Ċeka), permezz ta’ deċiżjoni tat‑13 ta’ Diċembru 2019, li waslet fil-Qorti tal-Ġustizzja fis‑27 ta’ Diċembru 2019, fil-proċedura
   
      Samohýl group a.s.
   
   vs
   
      Generální ředitelství cel,
   
   IL-QORTI TAL-ĠUSTIZZJA (Id-Disa’ Awla),
   komposta minn N. Piçarra (Relatur), President tal-Awla, D. Šváby u K. Jürimäe, Imħallfin,
   Avukat Ġenerali: G. Hogan,
   Reġistratur: A. Calot Escobar,
   wara li rat il-proċedura bil-miktub,
   wara li kkunsidrat l-osservazzjonijiet ippreżentati:
   
            –
         
         
            għall-Gvern Ċek, minn M. Smolek, J. Vláčil u O. Serdula, bħala aġenti,
         
      
            –
         
         
            għall-Kummissjoni Ewropea, minn J. Hradil u M. Salyková, bħala aġenti,
         
      wara li rat id-deċiżjoni meħuda, wara li nstema’ l-Avukat Ġenerali, li l-kawża tiġi deċiża mingħajr konklużjonijiet,
   tagħti l-preżenti
   
      Sentenza
   
   
            1
         
         
            It-talba għal deċiżjoni preliminari tirrigwarda l-interpretazzjoni tal-intestaturi tariffarji 3004 u 3808 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), fil-verżjoni tiegħu li tirriżulta mir-Regolament ta’ Implimentazzjoni tal-Kummissjoni (UE) Nru 1101/2014, tas‑16 ta’ Ottubru 2014 (ĠU 2014, L 312, p. 1, iktar ’il quddiem in-“NM”).
         
      
            2
         
         
            Din it-talba tressqet fil-kuntest ta’ kawża bejn Samohýl group a.s. (iktar ’il quddiem “Samohýl”) u l-Generální ředitelství cel (id-Direttorat Ġenerali tad-Dwana, ir-Repubblika Ċeka), dwar l-informazzjoni vinkolanti dwar it-tariffi (iktar ’il quddiem il-“BTI”) maħruġa għall-prodott imsemmi “Bob Martin Clear 50 mg – soluzzjoni spot-on għall-qtates”.
         
      
      Il-kuntest ġuridiku
   
   
      
         In-NM
      
   
   
            3
         
         
            Il-klassifikazzjoni doganali tal-merkanzija importata fl-Unjoni Ewropea hija rregolata min-NM, li hija bbażata fuq is-sistema armonizzata għad-deskrizzjoni u l-kodifika ta’ oġġetti (iktar ’il quddiem is-“SA”), stabbilita mill-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, konkluża fi Brussell fl‑14 ta’ Ġunju 1983 fil-kuntest tal-Organizzazzjoni Dinjija tad-Dwana (ODD), u approvata, flimkien mal-Protokoll tagħha li jemendaha tal‑24 ta’ Ġunju 1986, f’isem il-Komunità Ekonomika Ewropea, bid-Deċiżjoni tal-Kunsill 87/369/KEE, tas‑7 ta’ April 1987 (ĠU Edizzjoni Speċjali bil-Malti, Kapitolu 2, Volum 2, p. 288, iktar ’il quddiem is-“SA”).
         
      
            4
         
         
            In-NM tirriproduċi l-intestaturi u s-subintestaturi b’6 numri tas-SA, u huma biss is-seba’ u t-tmien numru li jikkostitwixxu subdiviżjonijiet li huma speċifiċi għaliha.
         
      
            5
         
         
            Skont l-Artikolu 12(1) tar-Regolament Nru 2658/87, il-Kummissjoni Ewropea għandha tadotta kull sena regolament li jirriproduċi l-verżjoni sħiħa tan-NM u r-rati tad-dazji doganali, kif tirriżulta mill-miżuri adottati mill-Kunsill tal-Unjoni Ewropea jew mill-Kummissjoni. Dan ir-regolament japplika b’effett mill‑1 ta’ Jannar tas-sena ta’ wara.
         
      
            6
         
         
            Il-verżjoni tan-NM applikabbli għall-fatti fil-kawża prinċipali, kif jirriżulta mill-proċess li għandha l-Qorti tal-Ġustizzja, hija dik tas-sena 2015, li toħroġ mir-Regolament Nru 1101/2014.
         
      
            7
         
         
            L-ewwel parti tan-NM tinkludi Taqsima I, iddedikata għar-regoli ġenerali, li s-sezzjoni A tagħha, intitolata “Regoli ġenerali għall-interpretazzjoni tan-[NM]”, tipprovdi:
            “Il-klassifikazzjoni ta’ oġġetti fin-[NM] għandha tkun irregolata mill-prinċipji li ġejjin:
            
                     1.
                  
                  
                     It-titli tat-taqsimiet, kapitli u subkapitli huma maħsubin għall-ħeffa ta’ referenza biss; għal għanijiet legali, il-klassifikazzjoni għandha tkun deċiża skond it-termini tat-titli [it-termini tal-intestaturi] u n-noti ta’ kwalunkwe taqsima jew kapitlu relattiv u, sakemm dawn t-titli jew in-noti ma jkunux jeħtieġu mod ieħor, skond id-dispożizzjonijiet li ġejjin.
                  
               […]
            
                     3.
                  
                  
                     Meta permezz ta’ l-applikazzjoni tar-regola 2(b) jew kwalunkwe raġuni oħra, l-oġġetti jkunu klassifikati prima facie f’titlu wieħed jew iżjed, il-klassifikazzjoni għandha ssir kif ġej:
                     
                              a)
                           
                           
                              it-titlu li jagħti l-iżjed deskrizzjoni speċifika għandha tkun preferuta għal titli li jagħtu deskrizzjoni iżjed ġenerali. Madanakollu, meta jkun hemm żewġ titli jew iżjed li kull wieħed minnhom jirreferi għal parti waħda mill-materjali jew mis-sustanzi li qegħdin f’oġġetti mħalltin jew komposti jew għal parti biss mill-oġġetti f’sett imtella’ għal bejgħ bl-imnut, dawk t-titli għandhom jitqiesu ugwalment speċifiċi fir-rigward ta’ dawk l-oġġetti, ukoll jekk wieħed minnhom jagħti deskrizzjoni iżjed kompluta jew preċiża ta’ l-oġġetti;
                           
                        
                              b)
                           
                           
                              taħlitiet, oġġetti komposti li jikkonsistu minn materjali differenti jew magħmulin minn komponenti differenti, u oġġetti mtellgħin għal bejgħ bl-imnut, li ma jistgħux ikunu klassifikati b’referenza għal 3(a), għandhom ikunu klassifikati daqs li kieku kienu magħmulin mill-materjal jew mill-komponent li jagħtihom il-karattru essenzjali tagħhom, sakemm dan il-kriterju jkun applikabbli;
                           
                        […]
                  
               […]
            
                     6.
                  
                  
                     Għal għanijiet legali, il-klassifikazzjoni ta’ oġġetti fis-subtitli ta’ titlu għandha tkun deċiża skond it-termini ta’ dawk is-subtitli u kwalunkwe noti ta’ subtitli […]. Għall-għanijiet ta’ din ir-regola t-taqsima relattiva u n-noti tal-kapitlu japplikaw ukoll, sakemm il-kuntest ma jitlobx mod ieħor.”
                  
               
      
            8
         
         
            It-tieni parti tan-NM, intitolata “Skeda ta’ Dazji tad-Dwana”, hija maqsuma f’21 taqsima. It-Taqsima VI ta’ din il-parti, intitolata “Prodotti tal-industrija kimika jew dawk relatati magħha”, tinkludi l-Kapitolu 30, intitolat “Prodotti farmaċewtiċi”, li fin-nota addizzjonali tiegħu jipprovdi:
            “Titlu 3004 [L-intestatura 3004] jinkludi preparazzjonijiet mediċinali mill-ħxejjex u preparazzjonijiet ibbażati fuq dawn is-sustanzi attivi: vitamini, minerali, aminoaċti jew aċti-grassi essenzjali, f’pakki għal bejgħ bl-imnut. Dawn il-preparazzjonijiet huma kklassifikati f’titlu 3004 jekk ikollhom fuq it-tabella, fuq il-pakkett jew fl-istruzzjonijiet għal min jużahom li jkunu magħhom dawn l-istqarrijiet dwar:
            
                     a)
                  
                  
                     il-mard speċifiku, uġigħ jew is-sintomi tagħhom li għalihom għandu jintuża l-prodott;
                  
               
                     (b)
                  
                  
                     il-konċentrazzjoni ta’ sustanza jew sustanzi attivi li jinsabu fihom;
                  
               
                     (ċ)
                  
                  
                     doża; u
                  
               
                     (d)
                  
                  
                     mod ta’ applikazzjoni.
                  
               Dan it-titlu jinkludi preparazzjonijiet mediċinali omeopatiċi meta dawn josservaw il-kundizzjonijiet ta’ (a), (c) u (d).
            Fil-każ ta’ preparazzjonijiet bbażati fuq vitamini, minerali, amino-aċti jew aċti‑grassi essenzjali, il-livell ta’ waħda minn dawn is-sustanzi għal kull doża irrikmandata kuljum indikata fuq it-tabella għandu jkun ogħla sewwa mill-konċessjoni irrikmandata kuljum biex tinżamm is-saħħa jew il-benesseri ġenerali.”
         
      
            9
         
         
            Il-Kapitolu 30 tan-NM jinkludi, partikolarment, l-intestatura u s-subintestatura li ġejjin:
            
                        Kodiċi NM
                     
                     
                        Deskrizzjoni
                     
                     
                        Rata konvenzjonali ta’ dazju (%)
                     
                     
                        Unità Supplimentari
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004
                     
                     
                        Medikamenti (ħlief oġġetti ta’ titlu 3002, 3005 jew 3006) li jikkonsistu fi prodotti mħalltin jew mhux imħalltin għal użi terapewtiċi jew profilattiċi, ippreżentati f’dożi meqjusin (inklużi dawk f’forma ta’ sistemi li jingħataw mill-ġilda (transdermali)) jew f’forom jew f’pakki għal bejgħ bl-imnut:
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004 90 00
                     
                     
                        – Oħrajn:
                     
                     
                        B’xejn
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
            10
         
         
            In-Noti ta’ Spjega għan-NM (ĠU 2015, C 76, p. 1), adottati skont l-Artikolu 9(1) tar-Regolament Nru 2658/87, fil-parti dwar il-Kapitolu 30 ta’ din in-nomenklatura, jipprovdu, taħt “Ġenerali”, li, “[i]d-deskrizzjoni ta’ prodott bħala medikament f’leġislazzjoni tal-Unjoni Ewropea (ħlief dak relatat speċifikament għal klassifikazzjoni fin-Nomenklatura Magħquda) jew fil-leġislazzjoni nazzjonali tal-Pajjiżi Membri, jew fi kwalunkwe farmakopoeia oħra, m’hijiex il-fattur li jiddeċiedi sa fejn hija kkonċernata l-klassifikazzjoni f’dan il-kapitlu”.
         
      
            11
         
         
            Il-Kapitolu 38 li jinsab ukoll fit-Taqsima VI tat-tieni parti tan-NM, intitolat “Diversi prodotti kimiċi”, fin-nota 1 tiegħu jistabbilixxi:
            “Dan il-kapitlu ma jkoprix:
            
                     a)
                  
                  
                     elementi u komposti definiti kimikament separati bl-eċċezzjoni ta’ dawn:
                     […]
                     
                              2)
                           
                           
                              insettiċidi, rodentiċida, funġiċida, erbiċida, prodotti kontra n-nebbieta u regolaturi tat-tkabbir tal-pjanti, disinfettanti u prodotti simili, ippreżentati kif deskritt f’titlu 3808;
                           
                        
               […]
            
                     d)
                  
                  
                     medikamenti (titlu 3003 jew 3004)
                  
               […]”
         
      
            12
         
         
            Dan il-kapitolu jinkludi, b’mod partikolari, l-intestatura u s-subintestaturi li ġejjin:
            
                        Kodiċi NM
                     
                     
                        Deskrizzjoni
                     
                     
                        Rata konvenzjonali ta’ dazju (%)
                     
                     
                        Unità Supplimentari
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808
                     
                     
                        Insettiċidi, rodentiċidi, fuġiċidi, erbiċidi, prodotti kontra n-nebbieta u regolaturi tat-tkabbir tal-pjanti, disinfettanti u prodotti simili, ippreżentati f’forom jew pakki għal bejgħ bl-imnut jew bħala preparazzjonijiet jew oġġetti (per eżempju, strixxi, ftejjel u xemgħat ittrattati bil-kubrit, u karti tad-dubbien):
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808 91
                     
                     
                        – – Insettiċidi:
                     
                     
                         
                     
                     
                         
                     
                  
                        3808 91 10
                     
                     
                        – – – Ibbażati fuq piretrojdi
                     
                     
                        6
                     
                     
                        —
                     
                  
                        3808 91 20
                     
                     
                        – – – Ibbażati fuq idrokarboni klorinati
                     
                     
                        6
                     
                     
                        —
                     
                  
                        3808 91 30
                     
                     
                        – – – Ibbażati fuq karbamati
                     
                     
                        6
                     
                     
                        —
                     
                  
                        3808 91 40
                     
                     
                        – – – Ibbażati fuq komposti ta’ organofosfru
                     
                     
                        6
                     
                     
                        —
                     
                  
                        3808 91 90
                     
                     
                        – – – Oħrajn
                     
                     
                        6
                     
                     
                        —
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
      
         In-Noti ta’ Spjega tas-SA
      
   
   
            13
         
         
            In-Noti ta’ Spjega tas-SA dwar l-intestatura 3808, li għalihom jirreferu n-Noti ta’ Spjega tan-NM dwar is-subintestaturi 38089110 sa 38089190 jistipulaw:
            “[…]
            Din l-intestatura tkopri ġabra ta’ prodotti (minbarra dawk li għandhom in-natura ta’ prodotti mediċinali għall-mediċina tal-bniedem jew dik veterinarja fis-sens tan-Nri 3003 jew 3004) maħsuba sabiex jinqerdu l-ġermi patoġeni, l-insetti (nemus, dud, ħanfus, wirdien, eċċ.), il-ħażiż u l-moffa, il-ħaxix ħażin, ir-rodituri, l-għasafar, eċċ.; il-prodotti maħsuba biex inaffru l-parassiti jew li jservu għad-diżinfezzjoni taż-żerriegħa huma inklużi wkoll f’din l-intestatura.
            […]
            Il-prodotti tan-Nru 3808 jistgħu jinqasmu kif ġej:
            1. L-insettiċidi
            B’insettiċidi, wieħed jifhem mhux biss il-prodotti maħsuba sabiex jinqatlu l-insetti iżda wkoll il-prodotti li għandhom effett ripulsiv fuq dawn tal-aħħar jew effett ta’ attrazzjoni. Il-prodotti jippreżentaw ruħhom f’diversi forom bħal bexx jew blokok (biex jinqered id-dud), żjut u bsaten (kontra n-nemus), trab (kontra n-nemel), strippi (kontra d-dubbien), diatomit jew kartun imxarrab bis-cyanoġen (kontra l-bergħud u l-furrax).
            […]
            Din l-intestatura tinkludi wkoll prodotti intiżi għall-ġlieda kontra l-akaridi (akariċidi), il-molluski, in-nematodi (nematoċidi), ir-rodituri (rodentiċidi), l-għasafar (aviċidi) u l-annimali l-oħra ta’ jikkawżaw ħsara (prodotti intiżi sabiex jiġu miġġielda l-qalfat, il-predaturi, eċċ.).
            […]” [traduzzjoni mhux uffiċjali]
         
      
            14
         
         
            In-Noti ta’ Spjega tas-SA għall-intestatura 3004(e) jeskludu minnha “[i]l-preparazzjonijiet insettiċidi, diżinfettanti, eċċ. tan-Nru 3808 li ma humiex ippreżentati għall-użu profilattiku fil-mediċina tal-bniedem jew dik veterinarja”. [traduzzjoni mhux uffiċjali]
         
      
      
         Ir-Regolament (KE) Nru 455/2007
      
   
   
            15
         
         
            L-Artikolu 1 tar-Regolament tal-Kummissjoni (KE) Nru 455/2007 tal‑25 ta’ April 2007 dwar il-klassifikazzjoni ta’ ċerti merkanziji fin-Nomenklatura Maqgħuda (ĠU 2008, L 56M, p. 335), jipprovdi:
            “L-oġġetti deskritti fil-kolonna 1 tat-tabella mniżżla fl-Anness għandhom ikunu kklassifikati fi ħdan in-Nomenklatura Magħquda taħt il-kodiċi tan-NM indikat fil-kolonna 2 ta’ dik it-tabella.”
         
      
            16
         
         
            It-tabella mniżżla fl-anness ta’ dan ir-regolament hija kif ġej:
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Preparazzjoni fil-forma ta’ soluzzjoni alkoħolika mqiegħda f’pipetti għal bejgħ bl-imnut. Il-kompożizzjoni hija kif ġej:
                        – fipronil (ISO) 10 g
                        – butilidrossianiżol 0,02g (BHA, E 320)
                        – butilidrossitolwen 0,01g (BHT, E 321)
                        – eċċipjent q.s.p. 100 ml
                        Il-preparazzjoni, li fiha sustanza li turi attivita’ insettiċida u akariċida kontra parassiti bħall-bergħud, il-qurdien u l-furrax, tintuża esternament fuq annimali domestiċi (klieb u qtates).
                        […]
                     
                     
                        3808 91 90
                     
                     
                        Il-klassifikazzjoni hija determinata mir-Regoli Ġenerali 1, 3(a) u 6 għall-interpretazzjoni tan-Nomenklatura Magħquda u l-kliem tal-kodiċi NM 3808, 3808 91 u 3808 91 90.
                        Ara wkoll in-Noti ta’ Spjega SA għal titlu 3808 u s-subtitli 3808 91 sa 3808 99.
                        Il-preparazzjoni m’għandhiex effett terapewtiku jew profilattiku, fi ħdan it-tifsira ta’ titlu 3004.
                     
                  
      
      Il-kawża prinċipali u d-domanda preliminari
   
   
            17
         
         
            Fis‑27 ta’ Mejju 2015, Samohýl ippreżentat applikazzjoni għal BTI, dwar il-klassifikazzjoni tal-prodott imsemmi “Bob Martin Clear 50 mg — soluzzjoni spot‑on għall-qtates” (iktar ’il quddiem il-“prodott inkwistjoni”). Hija talbet li dan il-prodott jiġi kklassifikat fis-subintestatura tariffarja 30049000 tan-NM, li tipprevedi eżenzjoni mid-dazji doganali.
         
      
            18
         
         
            Dan il-prodott kien is-suġġett ta’ awtorizzazzjoni ta’ tqegħid fis-suq bħala prodott mediċinali għall-użu veterinarju. Huwa maħsub għall-qtates, jiġi applikat fuq il-ġilda u huwa intiż sabiex jittratta l-infestazzjonijiet mill-bergħud, li jmut f’24 siegħa mill-applikazzjoni, u l-qurdien, li jmut fi 48 siegħa jew matul il-ġimgħa li fiha jkun ġie applikat. Dan huwa pprovdut f’pipetti ta’ 0.5 ml, li kull waħda minnhom fiha 50 mg tal-ingredjent attiv fipronil kif ukoll l-eċċipjenti butilidrossianisol E320, butilidrossitoluen E321, alkoħol benżiliku u dietileniku monoetiletere.
         
      
            19
         
         
            Skont id-dokument “Sunt tal-karatteristiċi tal-prodott”, li tirreferi għalih il-qorti tar-rinviju, il-prodott inkwistjoni jaqa’ taħt il-grupp farmakoterapewtiku “antiparassitiċi esterni għal użu topiku”. Hemmhekk, il-fipronil huwa deskritt bħala insettiċida (effett insettiċidu fuq il-bergħud) u akariċida (effett akariċidu fuq il-qurdien).
         
      
            20
         
         
            Fl‑24 ta’ Ġunju 2015, iz-Celní úřad pro Olomoucký kraj (l-Amministrazzjoni Doganali għar-Reġjun ta’ Olomouc, ir-Repubblika Ċeka) (iktar ’il quddiem l-“amministrazzjoni doganali”) ħarġet BTI li tikklassifika l-prodott inkwistjoni fis-subintestatura tariffarja 38089190 tan-NM, bħala insettiċida, billi applikat b’analoġija r-Regolament Nru 455/2007. Din l-amministrazzjoni qieset li l-klassifikazzjoni ta’ dan il-prodott fis-subintestatura tariffarja 30049000 tan-NM, mitluba minn Samohýl, ma setgħetx tintuża, peress li l-imsemmi prodott ma kienx prodott mediċinali, fis-sens tal-intestatura tariffarja 3004 tan-NM.
         
      
            21
         
         
            Peress li appell amministrattiv ippreżentat kontra din id-deċiżjoni ġie miċħud, fis‑17 ta’ Awwissu 2015, mid-Direttorat Ġenerali tad-Dwana, Samohýl ippreżentat rikors quddiem il-qorti tar-rinviju, li, permezz ta’ deċiżjoni tas‑16 ta’ Mejju 2017, annullat id-deċiżjoni tas‑17 ta’ Awwissu 2015 u bagħtet il-kawża lura lil dan id-Direttorat Ġenerali.
         
      
            22
         
         
            Fis‑17 ta’ Mejju 2018, l-amministrazzjoni doganali ħarġet BTI ġdida, li permezz tagħha l-prodott inkwistjoni tqiegħed mill-ġdid fis-subintestatura tariffarja 38089190 tan-NM, bħala insettiċida. L-appell amministrattiv ippreżentat kontra din id-deċiżjoni ġie miċħud, fil‑11 ta’ Settembru 2018, mid-Direttorat Ġenerali tad-Dwana.
         
      
            23
         
         
            Għalhekk, Samohýl ippreżentat rikors kontra d-deċiżjoni ta’ ċaħda quddiem il-qorti tar-rinviju, billi sostniet li l-eżitu tal-kawża kien jiddependi mill-kwistjoni tal-klassifikazzjoni tariffarja ta’ prodott li fih l-ingredjent attiv imsejjaħ fipronil. Hija esponiet li, meta hija kienet talbet lill-amministrazzjoni doganali tikklassifika l-prodott “Moxiclear 400 + 100 mg”, intiż għall-klieb milquta jew esposti għar-riskju ta’ infestazzjonijiet parassitarji mħallta, li huwa paragunabbli mal-prodott inkwistjoni f’din il-kawża, dan il-prodott kien ġie kklassifikat fis-subintestatura tariffarja 30049000 tan-NM, mingħajr eżami tal-effetti profilattiċi u terapewtiċi tiegħu.
         
      
            24
         
         
            Il-qorti tar-rinviju tippreċiża li l-mertu tal-kawża jirrigwarda l-kwistjoni dwar jekk il-prodott inkwistjoni jistax jiġi ddefinit bħala “prodott mediċinali” fid-dawl tal-leġiżlazzjoni doganali. Hija tirreferi għal “opinjonijiet tad-duttrina veterinarja Franċiża matul il-perijodu ta’ bejn l-2008 u l-2009 (École nationale vétérinaire de Toulouse et de Lyon, Laboratoire de parasitologie et de mycologie médicale de Lyon)”, ippreżentati minn Samohýl, li minnhom jirriżulta li l-prodott inkwistjoni huwa prodott ġeneriku identiku għall-prodott Frontline prodott wara l-iskadenza tal-perijodu tal-privattiva ta’ dan tal-aħħar, li għandu l-istess kompożizzjoni u indikazzjoni bħall-prodott inkwistjoni u li huwa suġġett għall-istess awtorizzazzjoni ta’ tqegħid fis-suq, bħala prodott mediċinali għal użu veterinarju. Din il-qorti tesponi, minn naħa, li l-ingredjent attiv tal-Frontline, bħal dak tal-prodott inkwistjoni, huwa l-fipronil, u, min-naħa l-oħra, li l-Frontline għandu effetti kurattivi u preventivi, fis-sens li huwa jittratta l-infezzjoni mill-membri tal-ektoparassiti billi joqtolhom. Hija tirrileva wkoll li, fi Franza, inħarġu BTI għal merkanzija li ġġib l-isem kummerċjali Frontline, li ġiet kollha kklassifikata fl-intestatura tariffarja 3808 tan-NM skont ir-Regolament Nru 455/2007.
         
      
            25
         
         
            Il-qorti tar-rinviju tikkonstata li minn provi dokumentali ċerti jirriżulta li l-prodott inkwistjoni għandu effetti profilattiċi, jiġifieri li huwa intiż sabiex ixekkel it-tfaċċar ta’ bergħud jew ta’ qurdien fuq l-annimal u sabiex jipprevjeni l-mard li joriġina mit-titqiba ta’ dawn il-parassiti. Hija żżid li, mingħajr il-qerda inizjali tal-parassiti, il-manifestazzjonijiet sekondarji tal-infestazzjoni minnhom ma jistgħux jiġu ttrattati. Minn dan hija tiddeduċi li dan il-prodott ma għandux jiġi kklassifikat fl-intestatura tariffarja 3808 tan-NM, bħala insettiċida, iżda fl-intestatura tariffarja 3004, b’mod iktar partikolari fis-subintestatura 30049000 tan-NM, bħala prodott mediċinali.
         
      
            26
         
         
            F’dan il-kuntest, il-Krajský soud v Ostravě (il-Qorti Reġjonali ta’ Ostrava, ir-Repubblika Ċeka) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
            “Il-prodott bl-isem ‘Bob Martin Clear 50 mg […] – spot-on pro kočky” li jiġi fil-forma ta’ pipetti (0.5 ml), li fih l-ingredjent attiv Fipronil (50 mg f’kull pipetta) u l-eċċipjenti butilidrossianisol E 320, butilidrossitoluen E 321, alkoħol benżiliku u dietileniku monoetiletere, għandu jiġi kklassifikat taħt l-intestatura 3004 jew taħt l-intestatura 3808 tan-[NM]?”
         
      
      Fuq id-domanda preliminari
   
   
            27
         
         
            Permezz tad-domanda tagħha, il-qorti tar-rinviju tistaqsi, essenzjalment, jekk in-NM għandhiex tiġi interpretata fis-sens li prodott li jikkonsisti f’soluzzjoni intiża għall-qtates, li għandha tiġi applikata b’mod lokali fuq il-ġilda (spot-on) permezz ta’ pipetti (0.5 ml) u li fih l-ingredjent attiv imsejjaħ fipronil (50 mg f’kull pipetta) kif ukoll eċċipjenti, bħall-butilidrossianisol E320, il-butilidrossitoluen E321, l-alkoħol benżiliku u d-dietileniku monoetiletere, jaqa’ taħt l-intestatura tariffarja 3004 ta’ din in-nomenklatura, bħala prodott mediċinali, jew taħt l-intestatura tariffarja 3808 tagħha, bħala insettiċida.
         
      
            28
         
         
            Għandu l-ewwel nett jiġi enfasizzat li, meta quddiem il-Qorti tal-Ġustizzja jitressaq rinviju għal deċiżjoni preliminari dwar il-klassifikazzjoni tariffarja, ir-rwol tagħha huwa iktar li tagħti kjarifika lill-qrati nazzjonali dwar il-kriterji li l-implimentazzjoni tagħhom tippermetti lil dawn tal-aħħar jikklassifikaw korrettement il-prodotti inkwistjoni fin-NM iktar milli twettaq hija stess din il-klassifikazzjoni. Fil-fatt, il-klassifikazzjoni tal-merkanzija inkwistjoni tirriżulta minn konstatazzjoni purament fattwali li ma hijiex il-Qorti tal-Ġustizzja li għandha twettaqha fil-kuntest ta’ rinviju għal deċiżjoni preliminari (ara s-sentenza tal‑15 ta’ Mejju 2019, Korado, C‑306/18, EU:C:2019:414, punt 33 u l-ġurisprudenza ċċitata, kif ukoll id-digriet tat‑3 ta’ Diċembru 2020, Siebenburgisches Nugat, C‑99/20, mhux ippubblikat, EU:C:2020:993, punt 25 u l-ġurisprudenza ċċitata).
         
      
            29
         
         
            Imbagħad, hija ġurisprudenza stabbilita li, fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja tal-merkanzija għandu jitfittex, b’mod ġenerali, fil-karatteristiċi u l-proprjetajiet oġġettivi tagħha, kif iddefiniti mill-formulazzjoni tal-intestatura tan-NM u tan-noti tat-taqsimiet jew tal-kapitoli. (ara, b’mod partikolari, is-sentenzi tat‑12 ta’ Lulju 2012, TNT Freight Management (Amsterdam), C‑291/11, EU:C:2012:459, punt 30; tad‑19 ta’ Diċembru 2019, Amoena, C‑677/18, EU:C:2019:1142, punt 40, u tas‑26 ta’ Marzu 2020, Pfizer Consumer Healthcare, C‑182/19, EU:C:2020:243, punt 37).
         
      
            30
         
         
            Fl-aħħar nett, il-Qorti tal-Ġustizzja ddeċidiet repetutament li, minkejja l-fatt li huma ma għandhomx saħħa vinkolanti, in-Noti ta’ Spjega tan-NM u tas-SA jikkostitwixxu strumenti importanti sabiex tiġi żgurata applikazzjoni uniformi tat-tariffa doganali komuni u jipprovdu, bħala tali, elementi validi għall-interpretazzjoni tagħha (ara, b’mod partikolari, is-sentenza tal‑15 ta’ Mejju 2019, Korado, C‑306/18, EU:C:2019:414, punt 35 u l-ġurisprudenza ċċitata, kif ukoll id-digriet tat‑3 ta’ Diċembru 2020, Siebenburgisches Nugat, C‑99/20, mhux ippubblikat, EU:C:2020:993, punt 28 u l-ġurisprudenza ċċitata).
         
      
            31
         
         
            Fir-rigward, l-ewwel nett, tal-intestatura tariffarja 3004 tan-NM, għandu jitfakkar, minn naħa, li sabiex prodotti jiġu kklassifikati fil-Kapitolu 30 tan-NM, li taħtu taqa’ din l-intestatura, għandu jitfittex jekk dawn għandhomx profil terapewtiku jew profilattiku ddefiniti b’mod ċar, li l-effett tiegħu jikkonċentra fuq funzjonijiet preċiżi tal-organiżmu tal-annimal, jew saħansitra jekk dawn jistgħux jiġu applikati fil-prevenzjoni jew fit-trattament ta’ marda jew ta’ kundizzjoni. Min-naħa l-oħra, jista’ jiġi kklassifikat fil-Kapitolu 30 tan-NM prodott li, minħabba l-karatteristiċi u l-proprjetajiet oġġettivi tiegħu, huwa naturalment iddestinat għal użu mediku (ara, f’dan is-sens, is-sentenza tat‑30 ta’ April 2014, Nutricia, C‑267/13, EU:C:2014:277, punti 20 u 21 u l-ġurisprudenza ċċitata).
         
      
            32
         
         
            F’dan il-każ, mid-deċiżjoni tar-rinviju jirriżulta li l-prodott inkwistjoni huwa intiż għall-qerda tal-parassiti, jiġifieri l-bergħud u l-qurdien, tal-qtates. Huwa jiġi applikat lokalment fuq il-ġilda (spot-on). Ir-rata ta’ assorbiment tal-ingredjent attiv ta’ dan il-prodott, il-fipronil, hija dgħajfa fil-qattus. Skont is-“Sunt tal-karatteristiċi tal-prodott”, il-prodott inkwistjoni jaqa’ taħt il-grupp farmakoterapewtiku “antiparassitiċi esterni għal użu topiku”. Barra minn hekk, dan id-dokument tal-aħħar jiddeskrivi l-fipronil bħala insettiċida u akariċida li jaġixxi bl-inibizzjoni tal-kumpless GABA, li jwassal għal attività mhux ikkontrollata tas-sistema nervuża tal-insetti u tal-akaridi u għall-mewt tagħhom.
         
      
            33
         
         
            Il-qorti tar-rinviju tirrileva li l-prodott inkwistjoni jista’ jkollu effett preventiv kontra l-mard marbut mal-preżenza ta’ bergħud u ta’ qurdien fuq il-ġisem tal-qattus. Madankollu, din l-istess qorti tippreċiża li dan il-prodott ma għandux effetti terapewtiċi, iżda jwassal għall-qerda inizjali tal-parassiti, li mingħajrha l-manifestazzjonijiet sekondarji tal-infestazzjoni minn dawn tal-aħħar ma jkunux jistgħu jiġu ttrattati.
         
      
            34
         
         
            F’dan ir-rigward, il-Kummissjoni tenfasizza li l-ingredjent attiv tal-prodott inkwistjoni, il-fipronil, jeżerċita l-effett tiegħu fuq l-annimal fuq is-superfiċji, billi joqtol biss il-parassiti esterni li jistgħu jġorru magħhom diversi mard.
         
      
            35
         
         
            B’hekk, jidher li l-effett preventiv tad-diversi infezzjonijiet potenzjali trażmessi mill-parassiti huwa sekondarju meta mqabbel mal-effett insettiċidu u akariċidu tal-prodott inkwistjoni. Dan l-effett preventiv għalhekk ma jistax jiġi konfuż mal-effetti terapewtiċi jew profilattiċi li jikkaratterizzaw lill-prodotti li jaqgħu taħt l-intestatura tariffarja 3004 tan-NM.
         
      
            36
         
         
            Fir-rigward tal-argument ippreżentat minn Samohýl quddiem il-qorti tar-rinviju, ibbażat fuq il-fatt li l-prodott “Moxiclear 400 + 100 mg” ġie kklassifikat fl-intestatura tariffarja 3004 tan-NM, bħala prodott mediċinali, mid-deċiżjoni tar-rinviju jirriżulta li l-prodott “Moxiclear 400 + 100 mg” fih l-ingredjenti attivi imidakloprid u mossidettin, iżda mhux il-fipronil, u li huwa intiż għall-klieb li jsofru minn infestazzjonijiet parassitarji mħallta ta’ natura interna jew esterna, jew esposti għar-riskju ta’ tali infestazzjonijiet. Fl-osservazzjonijiet bil-miktub tagħha, il-Kummissjoni tippreċiża li l-ingredjent attiv mossidettin jiġi assorbit mill-ġilda tal-annimal u li, ladarba assorbit, huwa jiġi lliberat fl-organiżmu kollu, fejn jaġixxi kontra diversi parassiti interni, b’mod partikolari dawk li jattakkaw is-sistema tad-demm, is-sistema diġestiva jew il-pulmun.
         
      
            37
         
         
            F’dawn iċ-ċirkustanzi, hija l-qorti tar-rinviju li għandha tivverifika jekk, kif isostnu l-Gvern Ċek u l-Kummissjoni, il-prodott inkwistjoni jistax jitqies li għandu profil terapewtiku jew profilattiku ddefinit b’mod ċar, li l-effett tiegħu jiffoka fuq funzjonijiet preċiżi tal-organiżmu tal-annimal, fis-sens tal-ġurisprudenza ċċitata fil-punt 31 ta’ din is-sentenza.
         
      
            38
         
         
            F’dan ir-rigward, għandu jitfakkar, minn naħa, li, skont in-Noti ta’ Spjega tas-SA dwar l-intestatura tariffarja 3004, huma esklużi minnha l-preparazzjonijiet insettiċidi, diżinfettanti, u oħrajn, li jaqgħu taħt l-intestatura tariffarja 3808, li ma humiex ippreżentati għal użi profilattiċi fil-mediċina tal-bniedem jew veterinarja. Min-naħa l-oħra, il-Qorti tal-Ġustizzja diġà ddeċidiet li l-fatt li prodotti jibbenefikaw, fl-Istati Membri li fihom huma kkummerċjalizzati, minn awtorizzazzjoni ta’ tqegħid fis-suq bħala prodotti mediċinali ma għandux valur determinanti għall-klassifikazzjoni tagħhom fil-Kapitolu 30 tan-NM (ara, f’dan is-sens, is-sentenza tal‑15 ta’ Diċembru 2016, LEK, C‑700/15, EU:C:2016:959, punt 36 u l-ġurisprudenza ċċitata).
         
      
            39
         
         
            Fit-tieni lok, fir-rigward tal-intestatura 3808 tan-NM, għandu jiġi rrilevat li, skont l-Artikolu 1 tar-Regolament Nru 455/2007, hija kklassifikata taħt is-subintestatura tariffarja 38089190 tan-NM il-preparazzjoni deskritta fil-punt 1 tal-kolonna 1 tat-tabella li tinsab fl-anness ta’ dan ir-regolament, li tikkonsisti f’soluzzjoni alkoħolika ppakkjata f’pipetti għall-bejgħ bl-imnut, komposta minn fipronil (ISO) 10 g, mill-butilidrossianisol (BHA, E 320) 0,02 g, mill-butilidrossitoluen (BHT, E 321) 0,01 g u mill-eċċipjent q.s.p. 100 ml. Dan il-punt 1 jippreċiża, barra minn hekk, li din il-preparazzjoni, li fiha ingredjent li għandu attività insettiċida u akariċida kontra l-parassiti bħall-bergħud, il-qurdien u l-furrax, jintuża esternament fuq l-annimali domestiċi, jiġifieri l-klieb u l-qtates.
         
      
            40
         
         
            F’dan ir-rigward għandu jitfakkar li regolament ta’ klassifikazzjoni għandu portata ġenerali inkwantu ma japplikax għal operatur partikolari iżda b’mod ġenerali għall-prodotti identiċi għal dak li ġie eżaminat mill-kumitat tal-kodiċi doganali. L-applikazzjoni b’analoġija ta’ regolament ta’ klassifikazzjoni, bħalma huwa r-Regolament Nru 455/2007, għall-prodotti paragunabbli ma’ dawk imsemmija minn dan ir-regolament tiffavorixxi interpretazzjoni koerenti tan-NM kif ukoll l-ugwaljanza fit-trattament tal-operaturi (ara, f’dan is-sens, is-sentenza tal‑4 ta’ Marzu 2015, Oliver Medical, C‑547/13, EU:C:2015:139, punti 55 u 57 u l-ġurisprudenza ċċitata).
         
      
            41
         
         
            F’dan il-każ, mid-deċiżjoni tar-rinviju jirriżulta li l-prodott inkwistjoni fih l-istess konċentrazzjoni ta’ ingredjent attiv fipronil bħall-preparazzjoni msemmija fil-punt 1 tal-kolonna 1 tat-tabella li tinsab fl-Anness tar-Regolament Nru 455/2007. Dan fih ukoll l-eċċipjenti butilidrossianisol u butilidrossitoluen. Għalhekk, il-prodott inkwistjoni jidher, minħabba l-kompożizzjoni tiegħu, paragunabbli mal-imsemmija preparazzjoni.
         
      
            42
         
         
            Din l-evalwazzjoni hija kkorroborata mill-motivazzjoni tar-Regolament Nru 455/2007, li għandha tittieħed inkunsiderazzjoni sabiex jiġi ddeterminat il-kamp ta’ applikazzjoni tiegħu (ara, f’dan is-sens, is-sentenza tad‑19 ta’ Diċembru 2019, Amoena, C‑677/18, EU:C:2019:1142, punt 31 u l-ġurisprudenza ċċitata).
         
      
            43
         
         
            Fil-fatt, jirriżulta qabelxejn mill-kolonna 3 tat-tabella li tinsab fl-anness tar-Regolament Nru 455/2007 li l-klassifikazzjoni tal-preparazzjoni deskritta fil-punt 1 tal-kolonna 1 ta’ din it-tabella hija ddeterminata b’mod partikolari mill-“kliem tal-kodiċi NM 3808, 380891 u 38089190”. Issa, din is-subintestatura tal-aħħar issemmi l-“insettiċidi”“oħrajn” apparti dawk ibbażati fuq piretrojdi, idrokarboni klorinati, karbamati jew komposti ta’ organofosfru. Sussegwentement, hemm riferiment għan-“Noti ta’ Spjega tas-SA dwar l-intestatura 3808 u s-subintestaturi 380891 sa 380899”, li jippreċiżaw li, b’insettiċidi, hemm lok li wieħed jifhem il-prodotti maħsuba sabiex jinqatlu l-insetti u li dawn il-prodotti jiġu f’diversi forom. Fl-aħħar nett, l-imsemmija motivazzjoni tindika li “[i]l-preparazzjoni [msemmija fil-punt 1 tal-kolonna 1 tat-tabella li tinsab fl-Anness tar-Regolament Nru 455/2007] ma hijiex intiża għal użu terapewtiku jew profilattiku, fis-sens tal-intestatura 3004”. [traduzzjoni mhux uffiċjali]
         
      
            44
         
         
            Issa, ir-raġunijiet li għalihom il-preparazzjoni deskritta fil-punt 1 tal-kolonna 1 tat-tabella li tinsab fl-Anness tar-Regolament Nru 455/2007 ġiet ikklassifikata fis-subintestatura tariffarja 38089190 tan-NM huma trasponibbli għall-prodott inkwistjoni. Fil-fatt, bla ħsara għall-verifiki li għandha twettaq il-qorti tar-rinviju, dan il-prodott jidher li jinkludi, fi proporzjonijiet identiċi, l-istess ingredjent attiv bħal dak li jidħol fil-kompożizzjoni tal-preparazzjoni, kif ukoll l-istess eċċipjenti bħal din tal-aħħar. Barra minn hekk, mid-deċiżjoni tar-rinviju jirriżulta li l-prodott inkwistjoni għandu l-istess funzjoni u l-istess użu bħal dawk ta’ din il-preparazzjoni, jiġifieri funzjoni insettiċida u akariċida kontra l-parassiti bħalma huma l-bergħud u l-qurdien u użu topiku estern fuq l-annimali domestiċi, jiġifieri l-qtates.
         
      
            45
         
         
            Fid-dawl tal-kunsiderazzjonijiet ta’ hawn fuq, ir-risposta li għandha tingħata għad-domanda magħmula għandha tkun li n-NM għandha tiġi interpretata fis-sens li prodott li jikkonsisti f’soluzzjoni intiża għall-qtates, li għandha tiġi applikata b’mod lokali fuq il-ġilda (spot-on) permezz ta’ pipetti (0.5 ml) u li fiha l-ingredjent attiv imsejjaħ fipronil (50 mg f’kull pipetta) kif ukoll eċċipjenti, bħall-butilidrossianisol E320, il-butilidrossitoluen E321, l-alkoħol benżiliku u d-dietileniku monoetiletere, jaqa’, bla ħsara għall-evalwazzjoni mill-qorti tar-rinviju tal-elementi fattwali kollha li għandha quddiemha, taħt l-intestatura tariffarja 3808 ta’ din in-nomenklatura, bħala “insettiċida”.
         
      
      Dwar l-ispejjeż
   
   
            46
         
         
            Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
         
       
         
            Għal dawn il-motivi, Il-Qorti tal-Ġustizzja (Id-Disa’ Awla) taqta’ u tiddeċiedi:
         
       
            
               
                  In-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, fil-verżjoni tiegħu li tirriżulta mir-Regolament ta’ Implimentazzjoni tal-Kummissjoni (UE) Nru 1101/2014 tas-16 ta’ Ottubru 2014, għandha tiġi interpretata fis-sens li prodott li jikkonsisti f’soluzzjoni intiża għall-qtates, li għandha tiġi applikata b’mod lokali fuq il-ġilda (spot-on) permezz ta’ pipetti (0.5 ml) u li fiha l-ingredjent attiv imsejjaħ fipronil (50 mg f’kull pipetta) kif ukoll eċċipjenti, bħall-butilidrossianisol E320, il-butilidrossitoluen E321, l-alkoħol benżiliku u d-dietileniku monoetiletere, jaqa’, bla ħsara għall-evalwazzjoni mill-qorti tar-rinviju tal-elementi fattwali kollha li għandha quddiemha, taħt l-intestatura tariffarja 3808 ta’ din in-nomenklatura, bħala “insettiċida”.
               
            
          
            
               
                  Firem
               
            
         (
         *1
      )	Lingwa tal-kawża: iċ-Ċek.